
RAPORT

asupra propunerii legislative privind exceptarea de la compensare şi plata taxelor prevăzute la art.37 şi 41 din Legea nr.46/2008 – Codul Silvic pentru terenurile necesare desfăşurării activităţii de interes strategic ale C.N. ROMARM S.A., Filiala S.C. Uzina Mecanică Mija S.A.
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind exceptarea de la compensare şi plata taxelor prevăzute la art.37 şi 41 din Legea nr.46/2008 – Codul Silvic pentru terenurile necesare desfăşurării activităţii de interes strategic ale C.N. ROMARM S.A., Filiala S.C. Uzina Mecanică Mija S.A., transmisă cu adresa nr.Pl. x 688 din 16 decembrie 2009  şi înregistrată sub nr.24/1008/17.12.2009. 

La întocmirea raportului, Comisia a avut în vedere avizul favorabil al Consiliului Legislativ,  avizele negative ale Comisiei pentru apărare, ordine publică şi siguranţă naţională şi Comisiei juridice, de disciplină şi imunităţi, avizul favorabil al Comisiei pentru administraţie publică, amenajarea teritoriului şi echilibru ecologic şi punctul de vedere negativ al Guvernului.
 Propunerea legislativă are ca obiect de reglementare scoaterea definitivă         din fondul forestier proprietate publică a statului a unor terenuri în suprafaţă de 324.438, 05 m2, pe care îşi desfăşoară activitatea filiala S.C. Uzina Mecanică Mija – S.A. din cadrul Companiei Naţionale „Romarm” – S.A., prin derogare de la compensarea terenurilor şi de la plata anticipată a obligaţiilor băneşti prevăzute la art.37 şi 41 din Legea nr.46/2008 – Codul Silvic, cu modificările şi completările ulterioare, în scopul construirii unor capacităţi de interes naţional pentru apărare.
Propunerea legislativă sus menţionată face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii şi Dezvoltării Rurale. 

La lucrările comisiei au fost prezenţi 27 de deputaţi, din totalul de 27 de membri ai comisiei.

Propunerea legislativă a fost respinsă în unanimitate, în şedinţa din 10 martie 2010, din următorul considerent:
-  nu sunt îndeplinite cele 2 condiţii cumulative cerute de prevederile art.36 din Legea  nr.46/2008 – Codul Silvic, potrivit cărora scoaterea definitivă a terenurilor din fondul forestier naţional se face „pentru realizarea obiectivelor de interes naţional, declarate de utilitate publică, în condiţiile legii”.
Propunerea legislativă a fost respinsă de Senat în şedinţa din 14 decembrie 2009.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.

